﻿ DEZBATERI DEZBATEREA ORGANIZATĂ DE ICCV ŞI FACULTATEA DE SOCIOLOGIE ASUPRA CĂRŢII „O ANALIZĂ CRITICĂ A TRANZIŢIEI. CE VA FI DUPĂ?”, AUTOR, PROF. DR. CĂTĂLIN ZAMFIR (13 DECEMBRIE 2004, BUCUREŞTI) LAURA STOICA, SIMONA VONICA RĂDUŢIU În data de 13 decembrie 2004, Facultatea de Sociologie şi Asistenţă Socială, Universitatea din Bucureşti, în colaborare cu Institutul de Cercetare a Calităţii Vieţii, Academia Română, a organizat a doua sesiune de dezbateri prilejuită de lansarea volumului O analiză critică a tranziţiei – ce va fi după?, autor prof. univ. dr. Cătălin Zamfir. În cadrul dezbaterii, a fost discutată contribuţia majoră a acestei lucrări în analiza şi evaluarea sociologică a perioadei pe care România a traversat-o de la Revoluţia din decembrie 1989 şi până în prezent, prin trecerea în revistă a actorilor şi fenomenelor sociale care au marcat această perioadă. La această dezbatere au participat numeroşi profesori şi studenţi din cadrul Facultăţii de Sociologie şi Asistenţă Socială, precum şi cercetători din Institutul de Cercetare a Calităţii Vieţii, Academia Română. Pornind de la dezbaterea privind conţinutul volumului, participanţii au evidenţiat problemele cu care societatea românească s-a confruntat pe parcursul tranziţiei şi rolul diferiţilor actori sociali în procesul de transformare profundă a ţării noastre. De asemenea, unii participanţi la discuţii şi-au exprimat opinia personală asupra perioadei parcurse de România în ultimii 15 ani şi au evocat momentele sau actorii-cheie ai acestei perioade, în propria viziune. Dezbaterile au fost moderate de prof. univ. dr. Ilie Bădescu, şeful catedrei de Sociologie şi prof. univ. dr. Ioan Mărginean, Director ştiinţific, ICCV. Articolul îşi propune să treacă, introductiv, în revistă structura generală a cărţii şi apoi să ofere o analiză detaliată a subiectelor discutate, să redea întrebările şi comentariile supuse atenţiei în cadrul dezbaterii organizate. Cartea a fost publicată în anul 2004, la Editura Polirom, Iaşi, seria Collegium. Sociologie. Antropologie, serie coordonată de Elisabeta Stănciulescu. După cum autorul precizează în introducerea Mărturisire, cartea cuprinde un nivel de analiză referitor la organizarea ştiinţei ca atare şi o „încercare de explicare sociologică a societăţii româneşti în tranziţie”. Prima parte, dedicată tranziţiei României şi eva- luării ei, este compusă din trei capitole: Tranziţia ca schimbare proiectată, Eva- luarea globală a tranziţiei: economia şi standardul de viaţă şi Rezultatele tranziţiei: CALITATEA VIEŢII, XVI, nr. 1–2, 2005, p. 169–179 170 LAURA STOICA, SIMONA VONICA RĂDUŢIU 2 sistemul politic şi instituţiile publice. Cea de a doua parte „prolegomene epistemo- logice ale unei teorii a tranziţiei” include următoarele capitole: Câteva condiţii epistemologice ale unei teorii a tranziţiei, Comunalitatea strategiilor tranziţiei: actorii externi, Actorii interni: procesul politic în societatea românească în tranziţie, Explicaţia dificultăţilor tranziţiei dată de actorii sociali, Spre o teorie explicativă a tranziţiei şi Epilog: istoria merge mai departe, dar cum? Moderatorul, profesorul Ilie Bădescu, a conturat contextul general de analiză sociologică, plecând de la consideraţia că discuţii şi referiri la reforma din România în clipa de faţă sunt necesare, în special atunci când acestea presupun implicarea activă a specialiştilor fenomenului, a celor cu răspundere, în raport cu reforma din domeniu. Ca manieră generală de desfăşurare, s-a propus ca intervenţiile să poată fi intersectate de alte intervenţii, astfel încât să se constituie un real dialog pe parcursul dezbaterilor. Drept punct de plecare al analizei sociologice, dl. prof. Ilie Bădescu a propus discuţia dedicată tranziţiei ca schimbare proiectată, cu alte cuvinte, care este situaţia ce o prezintă aparatul teoretic al tranziţiei, ideologiile tranziţiei, modelele tranziţiei, strategiile tranziţiei. S-a propus apoi trecerea în revistă a ceea ce autorul considera a fi o introducere la o posibilă teorie a tranziţiei, cristalizată, de altfel, în lucrarea supusă atenţiei. Ca un element de noutate a fost identificată perspectivă actorială asupra tranziţiei, deoarece nu este exclusiv una sistemică, ci este una care aduce în discuţie viziunea subiectivă şi deci cea a valorilor şi a orientărilor şi a intereselor, schema combinată, structurală. În continuare, au fost amintite principalele puncte de discuţie şi concluziile evenimentului similar, dedicat lansării volumului. Printre acestea, au fost menţionate referirile la sistemul de concepte care se află în competiţie cu cel de tranziţie, în ceea ce priveşte analiza acestor proceselor de transformare. Aici punctul de vedere al autorului, după părerea mea, este extrem de interesant pentru că ni se propune, de pildă, o explicitare asupra raţiunilor-orientări, opţiuni, pentru noţiunea de tranziţie, în competiţie, în concurenţă cu alte noţiuni, cum ar fi cea de revoluţie, cea de schimbare socială, cea de evoluţie, şi aşa mai departe ... De ce tranziţie, de ce nu revoluţie, de ce nu evoluţie, de ce nu dezvoltare, de ce nu schimbare socială? De ce tranziţie? Care este legitimitatea, altminteri spus, a noţiunii de tranziţie? Printre propunerile privind modalităţile de aprofundare a analizei profilului tranziţiei, a fost menţionată o perspectivă psihosociologică a tranziţiei, aceea de lua în considerare starea de spirit a populaţiei, ca sursă a strategiei tranziţiei. Referindu-se la strategia tranziţiei pe trei niveluri de generalitate, aşa cum apare descrisă în volum, d-na Cosima Rughiniş a întrebat în ce măsură nivelul al treilea este cu adevărat caracterizat printr-o de o strategie consensuală: Dumneavoastră aveţi un capitol în carte despre problema consensului şi aţi argumentat acolo că, în mod surprinzător, nu a existat un consens după 1990 şi pe 3 DEZBATERE PE MARGINEA UNEI CĂRŢI 171 parcursul cărţii argumentaţi iarăşi, în repetate rânduri, că au existat divergenţe importante de orientare între diferite grupuri sociale. În ce măsură stratul al treilea al strategiei tranziţiei, care se referă la specificitatea naţională, e rezultatul jocului dintre grupurile sociale? În ce măsură mai este el o strategie şi nu este doar, ştiu şi eu, un rezultat? Adică a existat sau nu un consens la nivel naţional? În replică, profesorul Cătălin Zamfir a pus în evidenţă faptul că nu se poate analiza problema consensului strategiei complet separat de problema mecanismelor democratice. Referindu-se la primul nivel, şi anume, direcţia spre care ne îndreptăm, respectiv integrarea în lumea occidentală, acesta poate fi considerat, mai degrabă, un înalt consens politico-cultural „şi nu este un consens realizat prin mecanisme instituţionale ci mai degrabă, prin mecanisme democratice”. În viziunea autorului, al doilea nivel, reprezentat printr-o direcţie specifică de schimbare în direcţia generală a fost realizat prin mecanisme politice internaţionale între instituţiile principale care au participat: în primul rând instituţiile politice şi subordonatele lor: FMI, Banca Mondială: Aici nu s-a pus problema democraţiei, nu există o democraţie internaţională. Conceptul de democraţie internaţională ar trebui elaborat de acum încolo. ONU nu este un exemplu de democraţie internaţională, este un mecanism de a lua decizia, dar nicidecum un model de democraţie. Autorul a pus în evidenţă faptul că şi la acest nivel a existat un consens între instituţiile puternice internaţionale. Ca exemplu, în acest sens, a fost menţionată coordonarea consensuală internaţională dintre asistenţa acordată în România sub influenţa sau inspiraţia Băncii Mondiale, în primii ani ai tranziţiei, în raport cu cea oferită ulterior de către Uniunea Europeană. În ceea ce priveşte cel de al treilea nivel, cel local, acesta s-a realizat prin mecanismele interne politice care, din păcate, nu au constituit exemplar un model de democraţie şi, prin urmare, consensul a fost greu de realizat. Voturile adresate unui partid politic sau altul au implicat interacţiunea actorilor pentru luarea deciziilor şi, implicit, implicarea actorilor externi. Ca un exemplu în acest sens a fost evocată iniţiativa autorului de a implementa un nou sistem de salarizare imediat după 1989. Deşi sistemul astfel conceput fusese trecut şi prin Parlament şi prin Guvern, Banca Mondială şi-a exprimat dezacordul. Un sistem nou de salarizare a fost introdus în România, la fel ca şi în Polonia, care finalmente, s-a dovedit a fi un sistem catastrofal, fapt recunoscut oficial de către Banca Mondială. Întrebaţi de ce au insistat să implementeze un sistem care s-a dovedit păgubos, reprezentanţii Băncii Mondiale au răspuns că acesta a fost un punct de vedere al unuia dintre experţii Băncii, punct de vedere adoptat de autorităţile româneşti. Ca o concluzie, autorul a pus în evidenţa faptul că în România: nici un partid la putere sau în opoziţie nu a fost interesat de crearea unui consens. Sigur că democraţia se creează prin consens, prin alegeri, dar nu numai prin asta, ci şi prin dezbaterea colectivă a marilor teme. Deciziile le ia parlamentul, dar trebuie ca marile probleme să fie puse în discuţia întregii colectivităţi. În ţara noastră, şi nu numai, cred că în toate ţările din lume, mai mult sau mai puţin există un deficit în 172 LAURA STOICA, SIMONA VONICA RĂDUŢIU 4 dezvoltarea unor mecanisme de dezbatere colectivă, de creare a unui consens politic şi cultural, care nu neapărat va conduce la decizie. Din păcate, deşi găsirea unor mecanisme prin care să fie consultată integral populaţia numeroasă a ţării noastre este destul de dificilă, principala critică adusă perioadei în discuţie este că, nu numai că nu s-a creat un consens, dar nici nu s-a făcut nici un gest clar spre organizarea unei adevărate dezbateri publice, prin punerea în discuţie a unor teme de interes naţional, cu impact asupra întregii populaţii. D-na cercetător principal dr. Mariana Stanciu – Institutul de Cercetare a Calităţii Vieţii – a reamintit importanţa definirii conceptuale a tranziţiei. De ce tranziţie şi nu schimbare sau evoluţie sau revoluţie socială? S-a vorbit foarte mult în primii ani ai tranziţiei, şi uneori şi după aceea, despre faptul că în perioada anilor 1945–1989 – când s-a terminat perioada comunistă – am trăit efectiv un experiment social. Experimentul social, în general, nu se include într-o situaţie de normalitate. Cumva era ideea după 1989 că noi trebuie să ieşim din acea stare de experiment social şi să ne întoarcem cumva la o stare de normalitate, care chiar dacă a existat cândva, cu mulţi ani în urmă, era o stare de normalitate, şi trebuie să vedem cum putem reface legăturile cu acea stare”. Din punct de vedere istoric, în carte se afirmă că aderarea la partidul comunist nu a fost o chestiune înscrisă absolut, într-o normalitate a aderării ideologice personale, a fiecăruia din cele câteva milioane ale membrilor de partid. Iniţial, se poate spune că a fost, mai degrabă, o formă goală impusă de puterea sovietică, la care oamenii au trebuit, în timp, să adere din diverse raţiuni, din care raţiunile economice poate că nu erau, în ultimul rând. E greu de spus astăzi care au fost raţiunile unei populaţii atât de mari, pentru că totuşi au fost destule milioane cei care s-au înscris în partidul comunist. În completare, dl. prof. dr. Ioan Mărginean a subliniat că nu se pune atât de mult problema tranziţiei, pentru că problema era doar de identificare a meca- nismelor prin care să ieşim din acel experiment impus şi să ne continuăm drumul. În viziunea dumnealui, acesta a fost principalul motiv pentru care nu a fost atât de clar formulată ca strategie, pentru că se punea problema întoarcerii la istorie. Continuând ideea expusă anterior, d-na cercetător principal Mariana Stanciu a subliniat că un experiment care durează suficient de mult timp, poate să devină, până la urmă, o a doua normalitate, pentru că, prin natura lucrurilor, aproape că dispar actorii care ştiu despre experimentul respectiv că este un experiment; el devine o normalitate a generaţiilor care vin. Însă eu mi-am pus problema dacă acel experiment comunist a fost numai un experiment, sau s-a pus problema că reuşise să devină o a doua normalitate, sau singura normalitate care a existat vreme de câteva decenii până în 1989, cu toată opoziţia şi cu toate modurile de organizare ale opoziţiei. Participanţii la acest eveniment au fost invitaţi să răspundă acestei întrebări. Prof. dr. Ilie Bădescu a subliniat ipoteza că socialismul nu era popular în România. În acest sens, au fost aduse două argumente: faptul că, imediat după 1989, partidul comunist compus din patru milioane de simpatizanţi s-a prăbuşit 5 DEZBATERE PE MARGINEA UNEI CĂRŢI 173 instantaneu şi faptul că nu a fost posibilă supravieţuirea unui partid comunist în România. După cum este subliniat şi în carte, proiectul sau experimentul comunist a devenit o a doua natură, şi nici măcar ideea unui comunism adevărat, deformat în practica lui istorică, nu a devenit popular. În ceea ce priveşte problema consensului sau a reprezentării prin partide, este interesant de analizat platforma ideologică, doctrinară a partidelor comuniste care funcţionează în clipa de faţă. Cartea abordează aspectul eşecului partidelor istorice, purtătoare ale unei baze doctrinare, ideologice învechite. Ca exemplu clasic în acest sens, a fost menţionat cazul PNŢCD, ca partid politic care nu a fost în stare să îşi găsească un suport, o bază de susţinere în populaţia românească. Profesorul Ilie Bădescu consideră că ideea axială a cărţii, ceea ce oferă legitimitate partidelor în România este tehnocraţia, considerat cel mai serios reazăm al relansării partidelor politice în România, după 1989. În ceea ce priveşte programele de schimbare de după 1989, moderatorul a propus aprofundarea ideii că tranziţia a început, realmente, mult mai devreme, şi anume, în anii 1960–1980, în contextul ipotezei privind continuitatea, mai degrabă, decât discontinuitatea în anul 1989. În acest sens, în carte, în prima secţiune, sunt prezentate, de pildă, aceste programe de schimbare care fac parte constitutivă din sistemul de gândire al tranziţiei din anii ’60–’80. Totuşi, indiscutabil, cartea atrage atenţia asupra noutăţii pe care o aduce anul 1989, dar în acelaşi timp, ne avertizează asupra unei continuităţi, ceea ce înseamnă că România nu este cu desăvârşire o excepţie pentru spaţiul Europei răsăritene, de vreme ce putem argumenta o continuitate la nivelul programelor de schimbare iniţiată în anii 1960–1980. Prof. dr. Ilie Bădescu a enumerat câteva dintre programele ideologice de schimbare care începuseră a se contura, programe prezentate mai detaliat în carte: 1. socialism fără Ceauşescu; 2. un socialism adevărat, reformat; 3. proiectul unei reformări treptate şi deschise, pas cu pas, bazat, în esenţă, pe teoria convergenţei sistemelor. Ca un exemplu pentru ultimul program, a fost menţionată întâlnirea de la Moscova din anul 1989 prezidată de Gorbaciov şi cu Primakov, la care au fost invitaţi şi câţiva reprezentanţi ai acestei platforme ideologice, care au discutat din partea Trilateralei. Una dintre problemele discutate acolo a fost tranziţia în temeiul teoriei convergenţei: a prelua elemente din cele două sisteme într-o convergenţă, deci într-o nouă strategie de dezvoltare. Ideologia bazată pe procesul democratic şi nu pe un model de realizat a avut un start înainte de 1989, nu atât în România, cât în spaţiul din care facem parte: este vorba despre Ungaria, despre Polonia, ba chiar despre URSS. În acest sens, când este analizată tranziţia bazată pe aspiraţiile populaţiei, se precizează că unul dintre elementele consensuale era opţiunea pentru modelul occidental, care s-a menţinut în toate sondajele de opinie. Pe de altă parte, partidele istorice au promovat scenariul revenirii la societatea românească de dinainte de regimul socialist. În orice caz, un alt mecanism care a putut fi lesne identificat şi ale cărui mecanisme se regăsesc chiar şi astăzi a fost aşteptarea schimbării prin cumularea eşecului, un fel de satisfacţie perversă în faţa nereuşitelor şi eşecurilor regimului. 174 LAURA STOICA, SIMONA VONICA RĂDUŢIU 6 În continuare, d-na prof. Maria Larionescu a subliniat valoarea şi caracterul interesant al cărţii mai ales prin întrebările pe care le ridică, prin căile pe care le deschide şi prin reflecţiile pe care le provoacă. A fost făcută distincţia clară între o nouă societate construită prin proiect, tranziţia prin proiect şi dependenţa de cale sau acea care se constituie în chip logic pe parcursul, pe marginea unor structuri care se impun de la sine. În ceea ce priveşte construcţia prin proiect, mulţi analişti susţin că, odată instituţiile construite după modele străine considerate a fi mult mai dezvoltate, urmează, ca o consecinţă directă, ideea că oamenii se supun preferinţelor noilor instituţii în cadrul societăţii respective şi ei devin purtătorii marilor structuri sociale. D-na prof. Maria Larionescu a considerat că volumul supus atenţiei propune o coabitare a construcţiei prin proiect, în care tranziţia, atât în societatea românească, cât şi în toată Europa Centrală şi de Est, reprezintă un proces coordonat de programe sectoriale şi globale, în care actorii au un rol deosebit şi, în multe privinţe, autonom. În continuare. a fost trasată o paralelă între eforturile şcolii de la Bucureşti, în special al lui Dimitrie Gusti, de a fundamenta un program de cercetare atotcu- prinzătoare a societăţii şi contribuţia pe care şi-o aduce volumul la înţelegerea realităţilor româneşti. În continuare, d-na prof. Maria Larionescu a plasat comparativ linia de gândire evidenţiată de volum între sociologii clasici: E. Durckheim, Mattei Dogan. Prof. dr. Ioan Mărginean a reamintit faptul că, pe parcursul volumului, se propune o teorie a tranziţiei, o schimbare proiectată, instrument teoretic extrem de important în analiza situaţiei actuale. Referindu-se la tranziţia în România n-a fost un model al tranziţiei în România, adică cel puţin patru, cinci ani a fost ceva foarte ambiguu, a fost ceva spus cu jumătăţi de măsură, vestic, dar nu ca la ei; democraţie, dar nu a lor. A fost amintită ambiguitatea generală din perioada imediat după 1989, pentru că una este ce vedem, din perspectiva timpului, ca o schimbare orientată planificată, de sus, fără îndoială, dar cu susţinere populară, şi alta este evaluarea evenimentelor. În continuare, a fost pusă în discuţie o problemă spinoasă a perioadei tranziţiei în România: există un lucru despre care s-a tăcut: nu se poate trece la capitalism fără capitalişti! Deci, unul dintre primele lucruri care trebuiau spuse şi făcute era să facem capitalişti. Din acest punct de vedere, se conturează, practic, două elite cu interese divergente: unii să formeze ştiinţific un model de transformare, de tranziţie, şi alţii să-şi adune capitalul, că după aia mai vedem noi ce mai facem şi cu ăia. Prof. Ilie Bădescu subliniază importanţa abordării temei actorilor implicaţi, care în carte sunt separaţi în actorii care au o continuitate şi cei care trec ei înşişi printr-un proces de tranziţie, cum ar fi, de exemplu, tehnocraţia. Ca elemente de continuitate, au fost amintiţi ţăranii, muncitorii, iar ca elemente noi, capitaliştii, noile partide politice: vedeţi, partidele istorice se legitimează din tranziţie, dispar într-un timp foarte scurt, partidele care se recrutează din tehnocraţie nu se mai justifică invocând tradiţia, dar supravieţuiesc şi supravieţuiesc, cum să spun, cu 7 DEZBATERE PE MARGINEA UNEI CĂRŢI 175 majorităţi electorale confortabile, adică foarte semnificative. Ceea ce arată că baza de recrutare este temeinică. Referindu-se la volum, profesorul Ilie Bădescu subliniază că este cartea unui actor care a participat la tranziţie, dar care a participat la tranziţie cu un sistem teoretic foarte riguros, care este acela al sociologului. În continuare, profesorul Ilie Bădescu a menţionat ideea conform căreia tranziţia înseamnă şi crearea unei comunalităţi, a unui sistem consensual bazat pe comunalizarea sau pe comunalitatea actorilor participanţi la tranziţie şi că succesul tranziţiei depinde, în mod hotărâtor, de capacitatea actorilor de a crea o comunalitate. Una dintre temele aduse, în continuare, în discuţie de d-na cercetător principal Mariana Stanciu a constituit-o problematica lipsei, pe parcursul tranziţiei, a unui model de dezvoltare a societăţii româneşti, precum şi „teama de originalitate” în elaborarea unui astfel de model. Acesta este un subiect atins şi de profesorul Zamfir în lucrarea sa, Mariana Stanciu evidenţiind faptul că România nu a reuşit, în această perioadă, nici să îşi elaboreze propriul model de dezvoltare, nici să opteze pentru un model coerent, deoarece ne e teamă de modelul sovietic, despre modelul occidental ştim, totuşi, relativ puţine lucruri, ne place cum arată occidentul, dar nu ştim cum să ajungem la el, iar, pe de altă parte, ne e teamă să găsim nişte soluţii la problemele societăţii româneşti de astăzi, într-un context care să iasă puţin de sub ambele lupe: şi a fricii de Orient, dar şi a neputinţei de a atinge modelul occidental în integralitatea sa. Profesorul Virgil Măgureanu şi-a început intervenţia menţionând că, deşi nu a citit integral cartea în discuţie, consideră că apariţia acesteia are o importanţă majoră, deoarece lucrarea profesorului Cătălin Zamfir se centrează în jurul unei teme fundamentale pentru societatea românească – tranziţia. Domnia sa a accentuat faptul că, din punct de vedere conceptual, opţiunea profesorului Zamfir pentru termenul de tranziţie este foarte corectă, acesta neputând fi înlocuit cu nici unul dintre corolarele sale: evoluţie, schimbare, dezvoltare, ş.a.m.d. Profesorul Ioan Mărginean a adus în discuţie termenul de transformare ca termen-concurent, în literatura de specialitate, termenului de tranziţie. În opinia profesorului Măgureanu, nici unul dintre aceste concepte nu poate fi utilizat pentru definirea acestei perioade traversate de România, deoarece ele constituie elemente tangente, iar tranziţia descrie un proces, care poate să includă pe oricare dintre acestea, dar nu este sinonimă şi nu poate fi asimilată sau identificată cu vreuna dintre ele. În continuarea intervenţiei sale, profesorul Virgil Măgureanu s-a referit la anul 2004, opinând că acesta încheie un proces de 15 ani, în care prima parte a tranziţiei s-a consumat în eforturi ne-duse la capăt, şi cu un proces de dezvoltare incert, cu grave probleme în ceea ce priveşte echilibrul social şi cu grave carenţe, în ceea ce priveşte legitimitatea puterii. Lipsa de legitimitate a puterii a debutat, în opinia domniei sale, încă de la început, din anul 1989, şi a influenţat mediul politic din România pe tot parcursul acestor 15 ani. Una dintre cauzele majore ale lipsei de 176 LAURA STOICA, SIMONA VONICA RĂDUŢIU 8 legitimitate a puterii în România o constituie, în viziunea profesorului Măgureanu, faptul că România nu a avut, în această perioadă, o conducere tehnocratică reală. Subliniind analiza profesorului Zamfir asupra rolului tehnocraţiei în România şi a continuităţii acesteia în procesele de transformare care s-au succedat după Revoluţie, profesorul Măgureanu a accentuat opinia sa, conform căreia, în procesul tranziţiei, a fost vizibilă o selecţie, mai degrabă, negativă, în ceea ce priveşte tehnocraţia. Această opinie se referă, în principal, la „capacitatea de a elabora o strategie a tranziţiei şi de a conduce către o finalitate această tranziţie. Un alt factor determinant pentru evoluţia societăţii româneşti în perioada tranziţiei îl constituie, în opinia profesorului Virgil Măgureanu, faptul că România a fost singura ţară din fostul bloc comunist în care, în momentul prăbuşirii regimului Ceauşescu, nu s-a ştiut încotro să o apucăm, în comparaţie cu alte ţări, precum Ungaria sau Polonia, unde au existat, încă de la început, elementele unei reforme. Cu această afirmaţie, domnia sa continuă discuţia începută de d-na Mariana Stanciu pe marginea lipsei unui model coerent de dezvoltare, sau a unei direcţii clare spre care se îndreaptă societatea românească. Mai mult, domnia sa consideră că nici astăzi nu suntem prea clarificaţi în această privinţă, a direcţiei în care se va derula tranziţia noastră. De aceea, de multe ori când a fost vorba de reformă, nu a existat o coerenţă în această privinţă şi nu au existat actori care să realizeze efectiv această reformă. Profesorul Virgil Măgureanu aminteşte modelul german în care, după o perioadă de opt ani de guvernare social-democrată, au urmat şaisprezece ani de conducere creştin-democrată, opţiunile de politică socială şi de dezvoltare a societăţii germane având, în tot acest timp, continuitate şi coerenţă şi constituind un exemplu de consens asupra statului bunăstării, aşa cum îl denumeşte profesorul Ioan Mărginean, consens care a stat, în opinia profesorului Virgil Măgureanu, la baza legitimităţii puterii. În opinia domniei sale, România nu are multe elemente în comun cu acest model, perioada tranziţiei fiind caracterizată de un buget din ce în ce mai sărac şi o protecţie socială precară. De asemenea, modul ineficient de utilizare a resurselor pentru protecţia socială în România, precum şi risipa inimaginabilă de bani publici, într-o direcţie care nu este suficientă pentru a eradica sărăcia şi starea unor pături sociale din cale afară de numeroase în România conduc la o întrebare îndreptăţită, pe care şi profesorul Zamfir o formulează în cartea sa: ce model avem noi pentru tranziţia noastră? Profesorul Măgureanu îndeamnă la o continuare a analizei pe marginea acestui aspect fundamental, considerând că e o problemă care abia acum se pune: dacă vom avea sau nu vom avea un model de tranziţie. Opinia domniei sale în această privinţă este că România nu poate adopta nici un model extern de dezvoltare, deoarece în istorie nu există nici un exemplu de dezvoltare socială, economică, politică, coerentă, undeva într-o societate care să fi luat un model de la altă societate. Profesorul Virgil Măgureanu consideră că acţiunea anumitor actori sociali a avut efecte negative asupra demersului de elaborare a unui model de dezvoltare coerent pentru societatea românească, 9 DEZBATERE PE MARGINEA UNEI CĂRŢI 177 menţionând, în acest sens, faptul că latura activă, competentă şi suficient de cultă – în sens tehnocratic mai întâi, dar nu numai în sens tehnocratic – stă încă deoparte, este exterioară procesului care s-a numit, până acum, dezvoltare în România. Prin aceasta, se revine în cadrul dezbaterii la problema lipsei de implicare a unor actori relevanţi, precum „tehnocraţia”, în procesul de reformă, România având deja o proiecţie asupra stării reformei în anul 2025, dar neputând să elaboreze o concepţie articulată despre ce va face astăzi cu problemele sale şi cu modelul său de dezvoltare românesc. Accentul se pune, în acest punct al discuţiei, pe nevoia elaborării unui model specific, românesc şi a unei strategii coerente de dezvoltare economică, pornind de la acest model, ceea ce poate fi „împrumutat” din alte modele fiind numai anumite măsuri viabile sau practici pozitive, în condiţiile în care, până în prezent, de aceste procese s-au ocupat în România persoane „necalificate sau ne-competente”, aşa cum le denumeşte profesorul Virgil Măgureanu. Profesorul Ioan Mărginean intervine în acest punct, opinând că acest lucru nu trebuie generalizat, referindu-ne la toţi actorii sociali implicaţi, ci doar la o bună parte dintre aceştia. Profesorul Virgil Măgureanu continuă analiza actorilor tranziţiei din România, referindu-se la publicul românesc, care şi-a pierdut răbdarea faţă de apariţiile televizate ale actorilor politici şi de promisiunile fără bază reală, pe care domnia sa consideră că acesta le-a sancţionat de fiecare dată cu maturitate. În acest sens, părerea domniei sale este că discuţii precum cea de faţă, care constituie un adevărat laborator de idei, trebuiesc transmise mai departe, în aşa fel încât publicul larg să audă cumva de ele, pentru că sunt dezbateri deosebit de mature şi fără prejudecăţi. Această propunere se înscrie în contextul amintit mai sus, al nevoii de expertiză din societatea românească şi de implicare în procesul de tranziţie a tuturor actorilor sociali care îşi pot aduce contribuţia la acest proces. Participanţii la această dezbatere sunt de acord cu faptul că astfel de discuţii pot fi foarte constructive pentru publicul larg, însă prof. Elena Zamfir subliniază faptul că interesul mass-media este, în continuare, destul de scăzut pentru astfel de dezbateri. În încheierea intervenţiei sale, profesorul Virgil Măgureanu îşi exprimă, încă o dată, părerea că anul 2004 poate constitui încheierea unei etape şi începutul unei noi faze a procesului de tranziţie, în care vor apărea figuri noi: tineretul, fără îndoială, dar şi unii care n-au făcut pasul necesar către viaţa publică şi care trebuie să-şi pună competenţa şi cultura lor la îndemâna societăţii. Acest lucru se va întâmpla, în opinia domniei sale, şi pentru că, în procesul de tranziţie, unele etape au fost atât de semnificative, încât unii s-au consumat foarte repede, au «ars» cum s-ar spune, şi nu mai sunt recuperabili pentru calitatea lor de persoane publice, pentru că nu-i mai vrea electoratul. Convingerea domniei sale este că România nu se mai poate întoarce la trecut, nici la cel apropiat, nici la cel de dinainte de 1940, deoarece punţile cu trecutul sunt tăiate, de acum înainte numai spre viitor ne putem îndrepta, păcat că prezentul politic oferă atât de puţine şanse să se vadă clar către ce ne îndreptăm. 178 LAURA STOICA, SIMONA VONICA RĂDUŢIU 10 Profesorul Virgil Măgureanu subliniază, în final, faptul că opţiunea conceptuală a profesorului Zamfir pentru termenul de tranziţie este perfect justificată, iar apariţia acestei cărţi constituia o necesitate în societatea românească, demersul trebuind să fie continuat şi dezvoltat şi în viitor. Profesorul Ilie Bădescu, pornind de la temele aduse în discuţie de profesorul Măgureanu, accentuează una dintre tezele majore ale lucrării profesorului Zamfir, conform căreia tranziţia este un proces de comunalizare treptată a actorilor şi de realizare a unui consens primar de care este nevoie atunci când iniţiezi procesul de reformă. Profesorul Bădescu readuce în centrul discuţiei problema consensului în procesul de tranziţie, evidenţiind faptul că izolarea politică a tehnocraţiei şi etichetarea sa eronată este doar unul dintre exemplele care arată că lipsa consensului a condus la eşecul unor procese sociale în această perioadă, în România. În acest context, valoarea cărţii profesorului Cătălin Zamfir constă, în opinia domniei sale, tocmai în faptul că ea cuprinde toţi actorii, pragurile consensualităţii, eşecul consensului pe diverse praguri. Pornind de la aceste aprecieri, domnia sa consideră că va fi foarte greu să găsim o teorie competitivă, concurenţială cu teoria dezvoltată de profesorul Cătălin Zamfir în această carte, conform căreia tranziţia nu se poate face prin referinţă la sisteme, ci obligatoriu ne cere să implicăm în analiză actorii şi acţiunea lor de comunalizare, adică de construcţie a consensului. Profesorul Ilie Bădescu încheie intervenţia domniei sale exprimându-şi convingerea că meritul uriaş al acestei cărţi este că adună toate filele, reuşeşte să construiască un mănunchi, nu numai de gânduri, dar şi un mănunchi din care se constituie o cupolă teoretică asupra întregului proces şi asupra întregii lumi răsăritene. De aceea, domnia sa consideră că teoria profesorului Zamfir asupra procesului de tranziţie poate intra în competiţie cu marile teorii aflate în circulaţie, în clipa de faţă, în legătură cu tranziţia. Un student la sociologie prezent la dezbatere a formulat o întrebare adresată profesorului Cătălin Zamfir, referitoare la posibilitatea ca sociologii să elaboreze, pe baza analizelor făcute până în prezent asupra fenomenelor sociale din perioada tranziţiei, un proiect de reformă pentru societatea românească, o politică destinată dezvoltării României. Profesorul Cătălin Zamfir consideră că nu acesta trebuie să fie rolul sociologilor: politica este un produs al sistemului politic, elaborat şi adoptat prin mecanismele politice, care sunt foarte diferite de mecanismele ştiinţei. În acest context, sociologii pot, în opinia domniei sale, să ofere cunoştinţe, informaţii sau explicaţii, să formuleze alternative, să încerce scenarii, să încerce să le evalueze, punctând efectele bune sau proaste ale acestora, decizia aparţinând, în mod exclusiv, sistemului politic. În încheierea dezbaterii, profesorul Ilie Bădescu aduce în atenţia parti- cipanţilor o altă contribuţie majoră a cărţii, care în opinia domniei sale, cuprinde cele mai puternice analize critice la ceea ce reprezintă faţetele şi componentele tranziţiei. Astfel, domnia sa exemplifică trei dintre aceste componente: de ce a eşuat reforma agrară în România, ce a fost privatizarea şi de ce s-a ajuns, mai 11 DEZBATERE PE MARGINEA UNEI CĂRŢI 179 degrabă, la un proces de distrugere a industriei, decât la o reformă a acestei ramuri, precum şi analiza justiţiei din România, sistemul juridic având, în acest moment, în opinia domniei sale, o credibilitate foarte scăzută. Referindu-se la acest ultim aspect, profesorul Bădescu menţionează contribuţia Facultăţii de Sociologie şi Asistenţă Socială din Universitatea din Bucureşti la procesul de reformă a acestui sistem prin iniţierea, în cadrul facultăţii, a învăţământului superior în domeniul administraţiei comunitare a justiţiei, la care o contribuţie majoră a avut-o prof. Elena Zamfir. Profesorul Ilie Bădescu invită, în finalul dezbaterii, întreaga audienţă la lectura cărţii care, în viziunea domniei sale, constituie un triumf al sociologiei” Domnia sa consideră că această carte reprezintă în clipa de faţă poziţia noastră, şi de aceea triumful acestei lucrări ne îndatorează pe toţi. Pornind de la propunerea exprimată anterior de profesorul Măgureanu, profesorul Ilie Bădescu reiterează ideea ca această dezbatere să fie continuată, în prezenţa reprezentaţilor mass-media, deoarece importanţa acestei cărţi obligă la reflecţii pe marginea temei fundamentale a tranziţiei, la dialog cu cartea şi, deci, cu comunitatea sociologilor din România, graţie colegului nostru distins, profesorul Cătălin Zamfir. 